b'\n_START_ARTICLE_\nVmesnik z ukazno vrstico\n_START_PARAGRAPH_\nVm\xc3\xa9snik z uk\xc3\xa1zno vrst\xc3\xadco (angle\xc5\xa1ko command-line interface, okraj\xc5\xa1ava CLI) je znakovni uporabni\xc5\xa1ki vmesnik, ki na zaslonu prika\xc5\xbee pozivnik (prompt), kamor uporabnik vnese ukaz in ga zaklju\xc4\x8di s tipko za vnos. Ob pritisku na tipko za vnos se ukaz, \xc4\x8de je veljaven, izvr\xc5\xa1i. Zgled vmesnika z ukazno vrstico je vmesnik operacijskega sistema DOS._NEWLINE_Menijski vmesnik uporabniku mo\xc5\xbene ukaze predstavi kot seznam, s katerega lahko izbere \xc5\xbeeleni ukaz. Ena izmed vrst menija je menijska vrstica (menu bar), ki se razteza preko vrha zaslona in v eni vrstici prikazuje vrhnje mo\xc5\xbenosti (izbire). Izbira ene izmed teh mo\xc5\xbenosti prika\xc5\xbee spustni meni (pull-down menu). Tovrstne menije uporabljajo programi, kot je Microsoft Word._NEWLINE_V grafi\xc4\x8dnem uporabni\xc5\xa1kem vmesniku se programi in datoteke pojavljajo kot ikone, uporabni\xc5\xa1ke mo\xc5\xbenosti uporabnik izbira iz spustnih menijev, podatki pa se prikazujejo v oknih (pravokotnih obmo\xc4\x8djih), s katerimi lahko uporabnik izvaja razne operacije. Uporabnik za izbiro ukazov uporablja kazalno pripravo, ki je obi\xc4\x8dajno mi\xc5\xa1ka. Grafi\xc4\x8dni uporabni\xc5\xa1ki vmesniki so danes na voljo za ve\xc4\x8d vrst ra\xc4\x8dunalnikov - najbolj znan pa je verjetno Microsoft Windows, operacijski sistem za mikrora\xc4\x8dunalnike, zdru\xc5\xbeljive z IBM PC-ji.'